Ehdotus Euroopan parlamentin ja neuvoston direktiiviksi bensiinin ja dieselpolttoaineiden laadusta ja neuvoston direktiivin 93/12/ETY muuttamisesta (97/C 77/01) ETA:n kannalta merkityksellinen teksti KOM(96) 248 lopull. - 96/0163(COD)

(Komission esittämä 29 päivänä elokuuta 1996)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

noudattavat perustamissopimuksen 189 b artiklassa määrättyä menettelyä,

sekä katsovat, että

(1) otto- ja dieselmoottorilla varustetuissa ajoneuvoissa käytettävien tavanomaisten ja vaihtoehtoisten polttoaineiden laatuvaatimuksia koskevien jäsenvaltioiden hyväksymien lakien tai hallinnollisten toimenpiteiden väliset eroavuudet ovat muodostuneet kaupan esteiksi yhteisössä ja niillä voi olla suora vaikutus sisämarkkinoiden toteutumiseen ja toimintaan; sen vuoksi vaikuttaa tarpeelliselta lähentää tätä alaa koskevaa lainsäädäntöä perustamissopimuksen 3 b artiklan määräysten mukaisesti,

(2) perustamissopimuksen 100 a artiklan 3 kohdassa toteuttamista sekä ympäristönsuojelua koskevien komission ehdotusten on perustuttava ihmisten ja ympäristön suojelun korkeaan tasoon,

(3) primaarisia ilman epäpuhtauksia, kuten typen oksideja, palamattomia hiilivetyjä ja hiukkasia, pääsee ilmakehään huomattavia määriä moottoriajoneuvojen pakokaasu- ja haihtumispäästöissä aiheuttaen suoraan ja välillisesti sekundaarisen epäpuhtauden eli otsonin kehittymisen kautta huomattavaa vaaraa ihmisten terveydelle ja ympäristölle,

(4) neuvoston direktiivissä 70/220/ETY (1), sellaisena kuin se on viimeksi muutettuna Euroopan parlamentin ja neuvoston direktiivillä 97/.../EY (2), ja neuvoston direktiivillä 88/77/ETY (3), sellaisena kuin se on viimeksi muutettuna direktiivillä 96/1/EY (4), säädettyjen moottoriajoneuvojen päästöjen raja-arvojen tiukentamisesta huolimatta on edelleen tarpeen toteuttaa toimenpiteitä moottoriajoneuvoista ja muista päästölähteistä ilmakehään joutuvien epäpuhtauksien vähentämiseksi, jotta saavutettaisiin tyydyttävä ilmanlaadun taso,

(5) päästöjen vähentämistä koskeviin politiikkoihin vuodesta 2000 sovellettava uusi lähestymistapa otetaan käyttöön Euroopan parlamentin ja neuvoston direktiivin 94/12/EY (5) 4 artiklalla, jonka mukaan komissio tutkii muun muassa sitä, miltä osin ilman pilaantumista voitaisiin vähentää parantamalla bensiinin, dieselin ja muiden polttoaineiden laatua,

(6) eurooppalainen Auto Oil -ohjelman, jonka yksityiskohdat on selostettu ilmakehään joutuvien tieliikenteestä aiheutuvien päästöjen tulevasta valvontastrategiasta annetussa komission tiedonannossa, muodostaa tieteellisen, teknisen ja taloudellisen perustan bensiiniä ja dieselpolttoaineita koskevien uusien ympäristöperusteisten laatuvaatimusten käyttöönotolle yhteisön tasolla,

(7) bensiiniä ja dieselpolttoaineita koskevien ympäristöperusteisten laatuvaatimusten käyttöönotto on tärkeä osa Euroopan Auto Oil -ohjelmassa määritellyistä Euroopan laajuisista ja kansallisista/alueellisista/paikallisista toimenpiteistä muodostuvaa kustannustehokasta kokonaisuutta,

(8) ajoneuvoista aiheutuvien päästöjen vähentäminen yhdistämällä Euroopan laajuiset toimenpiteet kansallisiin/alueellisiin/paikallisiin toimenpiteisiin on osa komission yleistä strategiaa liikkuvista ja kiinteistä päästölähteistä ilmakehään joutuvien päästöjen vähentämiseksi kustannustehokkaalla ja tasapainoisella tavalla,

(9) tätä direktiiviä olisi sovellettava sanotun kuitenkaan rajoittamatta neuvoston direktiivin 92/81/ETY (6), sellaisena kuin se on viimeksi muutettuna neuvoston direktiivillä 94/74/EY (7) säännösten ja erityisesti sen 8 artiklan 4 kohdan soveltamista,

(10) sellaiset polttoaineiden eritelmät, joilla pyritään sekä pakokaasu- että haihtumispäästöjen vähentämiseen, puuttuvat yleisesti,

(11) on odotettavissa, että vuoteen 2000 mennessä kaikissa bensiinikäyttöisissä maantieajoneuvoissa voidaan käyttää lyijytöntä bensiiniä, ja sen vuoksi lyijypitoista bensiiniä ei sen jälkeen saisi enää pitää kaupan,

(12) lyijyttömän bensiinin ja lyijyttömien dieselpolttoaineiden kaupan pitämistä koskevien ympäristöperusteisten laatuvaatimusten asettamisen perusteina ovat tarve vähentää ajoneuvojen päästöjä ja tarvittavan jalostustekniikan saatavuus,

(13) jäsenvaltioiden olisi voitava vaatia erikoispolttoaineiden kaupan pitämistä ihmisten terveyden ja/tai ympäristön suojelemiseksi alueilla, joilla on erityisiä ilmanlaatua koskevia ongelmia,

(14) jäsenvaltioiden olisi otettava käyttöön seurantajärjestelmät tässä direktiivissä säädettyjen polttoaineita koskevien laatuvaatimusten noudattamisen varmistamiseksi; tällaisten seurantajärjestelmien olisi perustuttava yhteisiin näytteenotto- ja määritysmenetelmiin,

(15) komissio esittää kattavan arvioinnin perusteella ehdotuksen tämän direktiivin säännösten muuttamisesta 12 kuukauden kuluessa tämän direktiivin hyväksymisestä, ja joka tapauksessa viimeistään 31 päivänä joulukuuta 1998,

(16) tässä direktiivissä annettujen laatuvaatimusten mittaamiseen tarkoitettuja vertailumenetelmiä voi olla tarpeen kehittää tieteen ja tekniikan kehityksen perusteella; tätä varten olisi annettava säännökset direktiivin liitteiden mukauttamisesta tekniikan kehitykseen, ja

(17) tämän mukaisesti olisi kumottava bensiinin lyijypitoisuutta koskevan jäsenvaltioiden lainsäädännön lähentämisestä 20 päivänä maaliskuuta 1985 annettu neuvoston direktiivi 85/210/ETY (8), sellaisena kuin se on muutettuna Itävallan, Suomen ja Ruotsin liittymisasiakirjalla, korvaavien polttoaineen osien bensiinissä käytöllä saatavasta raakaöljyn säästöstä 5 päivänä joulukuuta 1985 annettu neuvoston direktiivi 85/536/ETY (9), sellaisena kuin se on muutettuna komission direktiivillä 87/441/ETY (10) ja tiettyjen nestemäisten polttoaineiden rikkipitoisuudesta 23 päivänä maaliskuuta 1993 annetun neuvoston direktiivin 93/12/ETY (11), sellaisena kuin se on muutettuna Itävallan, Suomen ja Ruotsin liittymisasiakirjalla, 1 artiklan 1 kohdan b alakohta ja 2 artiklan 1 kohta,

OVAT ANTANEET TÄMÄN DIREKTIIVIN:

1 artikla

Soveltamisala

Tässä direktiivissä annetaan kaikkia otto- ja dieselmoottorilla varustetuissa ajoneuvoissa käytettäviä tavanomaisia ja vaihtoehtoisia polttoaineita koskevat terveyteen ja ympäristöön liittyviin syihin perustuvat tekniset laatuvaatimukset.

2 artikla

Määritelmät

Tässä direktiivissä tarkoitetaan:

1. "bensiinillä" kaikkia CN-koodeihin 2710 00 27, 2710 00 29, 2710 00 32, 2710 00 34 ja 2710 00 36 kuuluvia haihtuvia kivennäisiöljyjä, jotka on tarkoitettu ajoneuvojen voimanlähteenä käytettyjen ottomoottoreiden toimintaan;

2. "dieselpolttoaineilla" CN-koodiin 2710 00 69 kuuluvia ja direktiivissä 70/220/ETY, neuvoston direktiivissä 74/150/ETY ja 88/77/ETY (12) tarkoitetuissa itseliikkuvissa ajoneuvoissa käytettäviä kaasuöljyjä sekä kaasuöljyjä (13), joita käytetään "muiden kuin tieliikenteeseen tarkoitettujen liikkuvien koneiden" moottoreissa, jolloin kyseisillä koneilla tarkoitetaan mitä tahansa korillista tai koritonta dieselmoottorikäyttöistä konetta tai ajoneuvoa lukuun ottamatta ajoneuvoja, jotka on tarkoitettu käytettäviksi henkilöiden tai tavaroiden tiekuljetukseen, sekä direktiivin 74/150/ETY 1 artiklassa määriteltyjä maataloustraktoreita, joiden teho on enintään 560 kW².

3 artikla

Bensiini

1. Jäsenvaltioiden on kiellettävä lyijypitoisen bensiinin kaupan pitäminen alueellaan 1 päivästä tammikuuta 2000.

2. Jäsenvaltioiden on huolehdittava siitä, että niiden alueella pidetään kaupan ainoastaan sellaista bensiiniä, joka tiettyjen ympäristön kannalta tärkeiden laatusuureiden osalta on liitteessä I annettujen laatuvaatimusten mukainen.

3. Poiketen siitä, mitä 1 kohdassa säädetään, jäsenvaltiot voivat edelleen sallia lyijytetyn bensiinin kaupan pitämisen alueellaan kolmen vuoden ajan tämän direktiivin antamisesta, mutta kuitenkin enintään 1 päivään tammikuuta 2002, jos voidaan osoittaa, että lyijypitoisen bensiinin kaupan pitämisen kieltäminen kokonaan 1 päivästä tammikuuta 2000 johtaisi vakaviin sosiaalis-taloudellisiin vaikeuksiin.

Jäsenvaltioiden, jotka aikovat käyttää ensimmäisessä alakohdassa säädettyä poikkeusta, on ilmoitettava siitä komissiolle ennen 1 päivää tammikuuta 1999. Jäsenvaltioiden on myös toimitettava komissiolle perustelut siitä, miksi poikkeusta tarvitaan.

Komissio voi sallia poikkeuksen lyijypitoisen bensiinin kaupan pitämistä varten.

Komissio ilmoittaa jäsenvaltioille ja neuvostolle päätöksestään.

4 artikla

Dieselpolttoaineet

Jäsenvaltioiden on huolehdittava siitä, että niiden alueella pidetään kaupan ainoastaan sellaisia dieselpolttoaineita, jotka tiettyjen ympäristön kannalta merkityksellisten laatusuureiden osalta ovat liitteessä II esitettyjen laatuvaatimusten mukaisia.

5 artikla

Vapaa liikkuvuus

Jäsenvaltio ei saa kieltää, rajoittaa tai estää sellaisten polttoaineiden markkinoille saattamista, jotka ovat tämän direktiivin vaatimusten mukaisia, 13 artiklan 1 kohdassa mainitusta soveltamispäivästä alkaen.

6 artikla

Erikoispolttoaineet

1. Poiketen siitä, mitä 3, 4 ja 5 artiklassa säädetään, jäsenvaltiot voivat niillä alueilla, joilla ilmakehään joutuneet epäpuhtaudet aiheuttavat tai joiden voidaan todennäköisesti olettaa aiheuttavan vakavaa ja jatkuvaa haittaa ihmisten terveydelle ja/tai ympäristölle, vaatia tässä direktiivissä tarkoitettuja polttoaineita parempaa laatua olevien polttoaineiden kaupan pitämistä.

2. Jäsenvaltioiden, jotka aikovat käyttää 1 kohdassa säädettyä poikkeusta, on ilmoitettava komissiolle ennakolta toimenpiteistä, jotka ne aikovat toteuttaa. Jäsenvaltion on toimitettava komissiolle myös tiedot kyseisen alueen ympäröivän ilman laadusta sekä ehdottamiensa toimenpiteiden arvioidusta vaikutuksesta ilmanlaatuun. Lisäksi jäsenvaltion on toimitettava komissiolle todisteet siitä, että sen ehdottamat toimenpiteet ovat suhteellisuusperiaatteen mukaiset ja että ne eivät häiritse henkilöiden ja tavaroiden vapaata liikkuvuutta eivätkä epäasiallisesti vääristä kilpailua.

Komissio voi sallia kyseisen jäsenvaltion ehdottamat erityistoimenpiteet puhtaampien polttoaineiden kaupan pitämiseksi ilmoitettuaan ensin muille jäsenvaltioille ensimmäisen alakohdan mukaisesti toimitetuista tiedoista.

Komissio ilmoittaa jäsenvaltioille ja neuvostolle päätöksestään.

Jokainen jäsenvaltio voi saattaa komission päätöksen neuvoston käsiteltäväksi yhden kuukauden kuluessa päätöksen toimittamisesta tiedoksi.

Neuvosto voi määräenemmistöllä päättää asiasta toisin yhden kuukauden kuluessa siitä, kun asia on saatettu sen käsiteltäväksi.

7 artikla

Muutos raakaöljyjen tarjonnassa

Jos jonkin jäsenvaltion on raakaöljyjen tai öljytuotteiden tarjonnassa tapahtuneen äkillisen muutoksen vuoksi vaikeata soveltaa 3 ja 4 artiklassa tarkoitettuja polttoaineen laatuvaatimuksia, kyseisen jäsenvaltion on ilmoitettava tästä komissiolle. Komissio voi sallia korkeampien raja-arvojen soveltamisen yhteen tai useampaan polttoaineen osaan kyseisessä jäsenvaltiossa enintään kuudeksi kuukaudeksi ilmoitettuaan asiasta ensin muille jäsenvaltioille.

Komissio ilmoittaa jäsenvaltioille ja neuvostolle päätöksestään.

Jokainen jäsenvaltio voi saattaa komission päätöksen neuvoston käsiteltäväksi yhden kuukauden kuluessa päätöksen toimittamisesta tiedoksi.

Neuvosto voi määräenemmistöllä päättää asiasta toisin yhden kuukauden kuluessa siitä, kun asia on saatettu sen käsiteltäväksi.

8 artikla

Direktiivin noudattamisen seurantajärjestelmä ja kertomusten antaminen

1. Jäsenvaltioiden on laadittava seurantaohjelmat 3 artiklan 3 kohdan ja 4 artiklan vaatimusten noudattamisen valvomiseksi.

2. Polttoaineen sisältämien aineiden/laatusuureiden pitoisuuksien/tason määrittämiseksi on käytettävä liitteissä I ja II esitettyjä standardimenetelmiä.

3. Komissio edistää yhtenäisen järjestelmän kehittämistä seurantaohjelmia varten. Komissio voi pyytää Euroopan standardointikomitean (CEN) apua tällaisen järjestelmän kehittämisessä.

4. Jäsenvaltioiden on toimitettava komissiolle yksityiskohtainen selostus kansallisesta seurantaohjelmastaan 12 kuukauden kuluessa tämän direktiivin voimaantulosta.

5. Vuodesta 2002 jäsenvaltioiden on toimitettava komissiolle tiivistelmä edellisen vuoden kansallisen seurantaohjelman tuloksista vuosittain 30 päivään kesäkuuta mennessä. Komissio laatii yhteisen lomakkeen tällaisten tulosten toimittamista varten.

9 artikla

Uudelleentarkastelussa noudatettava menettely

1. Komissio tekee viimeistään 12 kuukauden kuluessa tämän direktiivin antamisesta ja joka tapauksessa viimeistään 31 päivänä joulukuuta 1998, direktiiviin 97/.../EY 5 artiklan vaatimusten mukaisesti suoritetun arvioinnin perusteella Euroopan parlamentille ja neuvostolle ehdotuksen tämän direktiivin tarkistamisesta. Ehdotus sisältää kustannustehokkaita parannuksia bensiinin ja dieselpolttoaineiden laatuvaatimuksiin tämän direktiivin liitteessä I ja II määrättyjen laatusuureiden osalta lisäksi tässä ehdotuksessa olisi erityisesti tehtävä huomattavia vähennyksiä bensiinin ja dieselpolttoaineiden rikkipitoisuuteen siten, että ne tulevat voimaan 1 päivästä tammikuuta 2005. Tämä toimi on erottamaton osa strategiaa, joka on suunniteltu siten, että sen vaikutukset vastaavat yhteisön ilmanlaatustandardien vaatimuksia ja muita niihin liittyviä tavoitteita mahdollisimman vähäisin kustannuksin.

2. Edellä 1 kohdassa tarkoitettujen säännösten lisäksi komissio voi esittää ehdotuksia sen varmistamiseksi, että koko yhteisön alueella on ennen vuotta 2005 saatavilla uusien päästöjä vähentävien tekniikoiden tehokkaan toiminnan kannalta asianmukaista laatua olevia polttoaineita ja että niiden jakelu on riittävää. Valmistellessaan tällaisia ehdotuksia komissio ottaa huomioon erityisesti ilmanlaatuun, kustannustehokkuuteen ja suhteellisuuteen liittyvät näkökohdat sekä:

- polttoaineen laadun ja uusien päästöjä vähentävien tekniikoiden, kuten typen oksideja pelkistävän katalysaattorin, suorituskyvyn välistä yhteyttä koskevat viimeisimmät tiedot,

- uusien päästöjä vähentävien tekniikoiden kehitystä ja valmistusta koskevan tilanteen sekä tällaisilla tekniikoilla varustettujen ajoneuvojen kaupan pitämistä koskevat ennusteet,

- tarpeen varmistaa, että ehdotetut toimenpiteet eivät häiritse henkilöiden ja tavaroiden vapaata liikkuvuutta eivätkä vääristä kilpailua.

3. Edellä 1 kohdassa tarkoitettu ehdotus toimitetaan Euroopan parlamentille ja neuvostolle samanaikaisesti direktiivin 97/EY 5 artiklassa tarkoitetun ehdotuksen kanssa. Kyseiset toimenpiteet tulevat voimaan samanaikaisesti direktiivin 97/EY 5 artiklan mukaisesti toimitettavassa ehdotuksessa säädettyjen toimenpiteiden kanssa.

10 artikla

Tekniikan kehitykseen mukauttamisessa noudatettava menettely

Komissio hyväksyy tämän direktiivin liitteissä I ja II tarkoitettujen määritysmenetelmien mukauttamiseksi tekniikan kehitykseen tarvittavat muutokset neuvoston direktiivin 96/../EY (14) 12 artiklalla perustetun komitean avustamana ja tämän direktiivin 11 artiklassa säädettyä menettelyä noudattaen.

11 artikla

Komiteamenettely

Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon.

12 artikla

Bensiinin ja dieselpolttoaineiden laatua koskevien voimassa olevien direktiivien kumoaminen ja muuttaminen

1. Kumotaan direktiivi 85/210/ETY ja direktiivi 85/536/ETY 13 artiklan 1 kohdassa säädetystä soveltamispäivästä.

2. Muutetaan direktiivi 93/12/ETY poistamalla 1 artiklan 1 kohdan b alakohta ja 2 artiklan 1 kohta 13 artiklan 1 kohdassa säädetystä soveltamispäivästä.

13 artikla

Saattaminen osaksi kansallista lainsäädäntöä

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä heinäkuuta 1999. Niiden on ilmoitettava tästä komissiolle viipymättä.

Jäsenvaltioiden on sovellettava näitä säädöksiä 1 päivästä tammikuuta 2000.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista asioista antamansa kansalliset säädökset komissiolle.

14 artikla

Direktiivin voimaantulo

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

15 artikla

Tämä direktiivi on osoitettu kaikille jäsenvaltioille.

(1) EYVL N:o L 76, 6.4.1970, s. 1.

(2) Katso tämän virallisen lehden sivu.

(3) EYVL N:o L 36, 9.2.1988, s. 1.

(4) EYVL N:o L 40, 17.2.1996, s. 1.

(5) EYVL N:o L 100, 19.4.1994, s. 42.

(6) EYVL N:o L 316, 31.10.1992, s. 12.

(7) EYVL N:o L 365, 31.12.1994, s. 46.

(8) EYVL N:o L 96, 3.4.1985, s. 25.

(9) EYVL N:o L 334, 12.12.1985, s. 20.

(10) EYVL N:o L 238, 21.8.1987, s. 40.

(11) EYVL N:o L 74, 27.3.1993, s. 81.

(12) EYVL N:o L 84, 28.3.1974, s. 10.

(13) EYVL N:o C 328, 7.12.1995, s. 1.

(14) Komission tekemä ehdotus ympäröivän ilman laadun arvioinnista ja hoidosta - KOM (94) 109 lopull., 94/0106 (SYN) (EYVL N:o C 216, 6.8.1994, s.4).

LIITE I

OTTOMOOTTORILLA VARUSTETUISSA AJONEUVOISSA KÄYTETTÄVIÄ KAUPALLISIA POLTTOAINEITA KOSKEVAT YMPÄRISTÖPERUSTEISET LAATUVAATIMUKSET

Tyyppi: Bensiini

>TAULUKON PAIKKA>

LIITE II

DIESELMOOTTOREILLA VARUSTETUISSA AJONEUVOISSA JA MUISSA KUIN TIELIIKENTEESEEN TARKOITETUISSA LIIKKUVISSA KONEISSA KÄYTETTÄVIÄ KAUPALLISIA POLTTOAINEITA KOSKEVAT YMPÄRISTÖPERUSTEISET LAATUVAATIMUKSET

Tyyppi: Dieselpolttoaine

>TAULUKON PAIKKA>